

# Φορολογική Λογιστική ΙΙ

**Ενότητα 2:** Αναβαλλόμενοι φόροι

Διδάσκων: Παπαγεωργίου Γεώργιος, Έκτακτος Καθηγητής.

Τμήμα Λογιστικής και Χρηματοοικονομικής ΤΕΙ Θεσσαλίας

**Άδειες χρήσης.**

* Το παρόν εκπαιδευτικό υλικό υπόκειται σε άδειες χρήσης Creative Commons (C C). **Αναφορά δημιουργού (B Y), Μη εμπορική χρήση (N C), Μη τροποποίηση (N D), 3.0, Μη εισαγόμενο.**
* Για εκπαιδευτικό υλικό, όπως εικόνες, που υπόκειται σε άλλου τύπου άδειας χρήσης, η άδεια χρήσης αναφέρεται ρητώς.



**Χρηματοδότηση.**

* Το παρόν εκπαιδευτικό υλικό έχει αναπτυχθεί στα πλαίσια του εκπαιδευτικού έργου του διδάσκοντα.
* Το έργο υλοποιείται στο πλαίσιο του Επιχειρησιακού Προγράμματος «Εκπαίδευση και Δια Βίου Μάθηση» και συγχρηματοδοτείται από την Ευρωπαϊκή Ένωση (Ευρωπαϊκό Κοινωνικό Ταμείο) και από εθνικούς πόρους.



**II. ΑΝΑΒΑΛΛΟΜΕΝΟΙ ΦΟΡΟΙ**

**Έξοδο Φόρου Εισοδήματος και Τρέχων Φόρος**

Στην Ελλάδα, όπως και σε πολλές άλλες χώρες υπάρχουν πολλές διαφορές μεταξύ των κανόνων προσδιορισμού του **λογιστικού αποτελέσματος** και των κανόνων προσδιορισμού του **φορολογητέου εισοδήματος**, δηλ. του εισοδήματος της χρήσεως που υποβάλλεται σε φορολογία. Τα έξοδα μισθοδοσίας, για παράδειγμα, αναγνωρίζονται φορολογικά για έκπτωση μόνο εφόσον έχουν καταβληθεί ή βεβαιωθεί οι ασφαλιστικές εισφορές υπέρ του ΙΚΑ ή άλλου ασφαλιστικού οργανισμού. Η μη καταβολή ή βεβαίωση των ασφαλιστικών εισφορών δεν αναιρεί τον παραγωγικό χαρακτήρα των εξόδων μισθοδοσίας ούτε επηρεάζει το λογιστικό αποτέλεσμα προ φόρων. Επηρεάζεται όμως, από την μη καταβολή ή βεβαίωση των ασφαλιστικών εισφορών, το φορολογητέο εισόδημα της επιχείρησης και ο φόρος εισοδήματος της χρήσεως που έκλεισε.

 Οι διαφορές που προκύπτουν σε μία χρήση μπορεί να έχουν είτε προσωρινό χαρακτήρα (**προσωρινές διαφορές**) είτε μόνιμο χαρακτήρα (**μόνιμες διαφορές**).

**Προσωρινή διαφορά** υπάρχει όταν ένα έξοδο εκπίπτει τόσο λογιστικά όσο και φορολογικά αλλά σε διαφορετικές χρήσεις.

**Παράδειγμα 1**

Η επιχείρηση ΑΒΓ αγόρασε την 1/1/20Χ1 ένα κτίριο € 10.000. Το κτίριο αποσβένεται με συντελεστή 25% για λογιστικούς σκοπούς και συντελεστή 20% για φορολογικούς σκοπούς.

Συνολικά στην περίοδο 1/1/20Χ1 έως 31/12/20Χ5 η ΑΒΓ θα αναγνωρίσει αποσβέσεις ύψους € 10.000. Στις χρήσεις 20Χ1 έως και 20Χ4 η ετήσια απόσβεση θα είναι € 2.500 για σκοπούς προσδιορισμού του λογιστικού αποτελέσματος και € 2.000 για σκοπούς προσδιορισμού του φόρου εισοδήματος. Στην χρήση 20Χ5, η λογιστική απόσβεση θα είναι μηδέν ενώ η φορολογική απόσβεση θα ανέρχεται σε € 2.000.

Σε καθεμιά από τις χρήσεις 20Χ1 έως και 20Χ4 δημιουργείται μία διαφορά μεταξύ λογιστικών και φορολογικών αποσβέσεων ύψους € 500 και ειδικότερα οι λογιστικές αποσβέσεις είναι μεγαλύτερες των φορολογικών αποσβέσεων κατά € 500 ετησίως. Συνολικά, στην τετραετία, οι λογιστικές αποσβέσεις είναι μεγαλύτερες από τις φορολογικές κατά € 2.000. Στην χρήση 20Χ5 οι φορολογικές αποσβέσεις είναι μεγαλύτερες των λογιστικών κατά € 2.000.

Δηλαδή, στις χρήσεις 20Χ1 έως και 20Χ4 δημιουργήθηκε μία διαφορά μεταξύ λογιστικού και φορολογικού εισοδήματος η οποία είχε προσωρινό χαρακτήρα αφού στην χρήση 20Χ5 αντιστράφηκε και μηδενίστηκε. Αυτού του είδους οι διαφορές ονομάζονται προσωρινές διαφορές.

**Μόνιμη διαφορά** υπάρχει όταν ένα έξοδο αντιμετωπίζεται διαφορετικά για λογιστικούς και φορολογικούς σκοπούς αλλά αυτή η διαφορετική αντιμετώπιση έχει μόνιμο και όχι προσωρινό χαρακτήρα.

**Παράδειγμα 2**

Οι δαπάνες κίνησης και συντήρησης των Επιβατικών Ιδιωτικής Χρήσεως αυτοκινήτων μίας επιχείρησης εκπίπτουν στο σύνολο τους για σκοπούς προσδιορισμού του λογιστικού αποτελέσματος αλλά μόνο κατά ένα ποσοστό (π.χ. 25%) για σκοπούς υπολογισμού του φορολογητέου εισοδήματος. Το επιπλέον ποσό δεν εκπίπτει, για φορολογικούς σκοπούς, ούτε στη χρήση που πραγματοποιήθηκε η δαπάνη ούτε σε μεταγενέστερη χρήση ούτε σε προγενέστερη χρήση. Αυτή η διαφορά μεταξύ λογιστικού και φορολογικού αποτελέσματος χαρακτηρίζεται σαν μόνιμη.

Στον Πίνακα 1 δίδεται ο τρόπος σύγκλισης μεταξύ του λογιστικού εισοδήματος (προ φόρου) και του φορολογητέου εισοδήματος.

**Πίνακας 1 Σύγκλιση Λογιστικού και Φορολογητέου Εισοδήματος**

|  |  |
| --- | --- |
| Λογιστικά Έσοδα  | ΧΧΧ  |
| Μείον: Λογιστικά Έξοδα  | (ΧΧΧ)  |
| **Λογιστικό Αποτέλεσμα**  | **ΧΧΧ**  |
| **Πλέον: Έξοδα που δεν αναγνωρίζονται για έκπτωση**  | **ΧΧΧ**  |
| **Μείον: Έσοδα που δεν φορολογούνται**  | **(ΧΧΧ)**  |
| **Φορολογικό Αποτέλεσμα**  | **ΧΧΧ**  |

ή

|  |  |
| --- | --- |
| **Λογιστικό Αποτέλεσμα**  | **ΧΧΧ**  |
| **Πλέον (Μείον): Μόνιμες Διαφορές**  | **ΧΧΧ**  |
| **Πλέον (Μείον): Προσωρινές Διαφορές**  | **ΧΧΧ**  |
| **Φορολογικό Αποτέλεσμα**  | **ΧΧΧ**  |

Σύμφωνα με την φορολογική νομοθεσία, ο φόρος εισοδήματος που θα πληρώσει η επιχείρηση, ο οποίος ονομάζεται και τρέχων φόρος, υπολογίζεται ως εξής:

**Τρέχων Φόρος = Φορολογικό Αποτέλεσμα × Συντελεστή Φορολογίας**

**ή**

**Τρέχων Φόρος = (Λογιστικό Αποτέλεσμα + Μόνιμες Διαφορές + Προσωρινές Διαφορές) × Συντελεστή Φορολογίας**

Στην λογική της αναβαλλόμενης φορολογίας, στην Κατάσταση Αποτελεσμάτων Χρήσεως, η επιχείρηση θα αναγνωρίζει ένα έξοδο φόρου εισοδήματος που υπολογίζεται ως εξής:

**Έξοδο Φόρου = (Λογιστικό Αποτέλεσμα + Μόνιμες Διαφορές) × Συντελεστή Φορολογίας**

**ή**

**Έξοδο Φόρου = (Φορολογικό Αποτέλεσμα - Προσωρινές Διαφορές) × Συντελεστή Φορολογίας**

Όπως προκύπτει από τις παραπάνω σχέσεις υπάρχει μία διαφορά μεταξύ του τρέχοντος φόρου (που η επιχείρηση θα πληρώσει στην Εφορία) και του εξόδου φόρου που θα αναγνωριστεί στην Κατάσταση Αποτελεσμάτων Χρήσεως. Αυτή η διαφορά ισούται με το γινόμενο *Προσωρινές Διαφορές × Συντελεστή Φορολογίας* και αναγνωρίζεται στον Ισολογισμό σαν **Αναβαλλόμενος Φόρος.**

Μετά από πόσα παρουσιάσθηκαν παραπάνω προκύπτει ότι η σχέση που συνδέει το Έξοδο Φόρου, τον Τρέχοντα Φόρο και τον Αναβαλλόμενο Φόρο είναι η παρακάτω:

**Φόρος Έξοδο = Τρέχων Φόρος + Αναβαλλόμενος Φόρος**

**Η Ερμηνεία του αναβαλλόμενου φόρου**

Έστω ότι υπάρχουν μόνο προσωρινές διαφορές και ότι στην πρώτη χρήση Λογιστικό Αποτέλεσμα (ΛΑ) < Φορολογικό Αποτέλεσμα (ΦΑ). Αυτό σημαίνει ότι:

(α) Φόρος Έξοδο < Τρέχων Φόρος και

(β) σε μία τουλάχιστον μελλοντική χρήση θα έχουμε ΛΑ > ΦΑ και Φόρος Έξοδο > Τρέχων Φόρος

Επειδή, δηλαδή, αποκλίνουν οι λογιστικές πολιτικές που υιοθέτησε η διοίκηση της επιχείρησης από τις αντίστοιχες διατάξεις της φορολογικής νομοθεσίας, η επιχείρηση θα πληρώσει φόρο για μέρος του εισοδήματος σε διαφορετική χρήση απ’ αυτή που θα έπρεπε να πληρώσει αν δεν υπήρχε η παραπάνω απόκλιση. Συγχρόνως όμως, αποκτά το δικαίωμα (υποχρέωση) να πληρώσει στο μέλλον μικρότερο (μεγαλύτερο) φόρο απ’ αυτόν που θα έπρεπε να πληρώσει σύμφωνα με το λογιστικό της αποτέλεσμα.

Η προσέγγιση των αναβαλλόμενων φόρων υιοθετεί την άποψη ότι αυτά τα δικαιώματα (υποχρεώσεις) πρέπει να λογιστικοποιούνται και να γνωστοποιούνται στους χρήστες των λογιστικών καταστάσεων. Αυτό επιτυγχάνεται με τη διαφοροποίηση μεταξύ του ποσού που θα εμφανισθεί στην Κατάσταση Αποτελεσμάτων Χρήσεως ως **έξοδο (έσοδο) φόρου εισοδήματος** και του ποσού του φόρου που αναλογεί στο φορολογητέο της εισόδημα (**τρέχων φόρος**). Η διαφορά μεταξύ των δυο μεγεθών εμφανίζεται, ανάλογα με την περίπτωση, δηλαδή αν η προσωρινή διαφορά στο μέλλον θα είναι **εκπιπτόμενη** από το φορολογητέο εισόδημα ή **φορολογητέα,** είτε ως **αναβαλλόμενη φορολογική απαίτηση** είτε ως **αναβαλλόμενη φορολογική υποχρέωση**.

**Παράδειγμα 3**

Στη χρήση 20Χ0, μία ανώνυμη εταιρεία πραγματοποίησε έσοδα ύψους € 100.000 και έξοδα ύψους € 70.000. Μεταξύ των εξόδων της εταιρείας ήταν και προβλέψεις για απώλειες από επισφαλείς πελάτες ύψους 10.000 €. Στην επόμενη χρήση πραγματοποίησε το ίδιο ύψος εσόδων και εξόδων αλλά επιπλέον πραγματοποιήθηκε και η ζημία από τους επισφαλείς πελάτες. Ο φορολογικός νόμος δεν επιτρέπει την έκπτωση των προβλέψεων αλλά μόνο των πραγματικών ζημιών, προκειμένου να προσδιορισθεί το φορολογητέο εισόδημα. Υπολογίστε τον φόρο εισοδήματος της εταιρείας για τις χρήσεις 20Χ0 & 20Χ1 υποθέτοντας φορολογικό συντελεστή 25%.

**Χρήση 20Χ0**

Ι. Υπολογισμός Λογιστικού Εισοδήματος

|  |  |  |
| --- | --- | --- |
|

|  |
| --- |
| Λογιστικά Έσοδα  |

 | 100.000 |
|

|  |
| --- |
| Μείον Λογιστικά Έξοδα  |

 | 70.000 |
|

|  |
| --- |
| Λογιστικό Αποτέλεσμα  |

 | 30.000 |

ΙΙ. Υπολογισμός Φορολογητέου Εισοδήματος

|  |  |  |
| --- | --- | --- |
|

|  |
| --- |
| Λογιστικό Αποτέλεσμα  |

 | 30.000 |
|

|  |
| --- |
| Πλέον: Προβλέψεις από επισφαλείς πελάτες  |

 | 10.000 |
|

|  |
| --- |
| Φορολογητέο Εισόδημα  |

 | 40.000 |

IΙΙ. Υπολογισμός Φόρου Εισοδήματος

|  |  |  |
| --- | --- | --- |
|

|  |
| --- |
| Φορολογητέα κέρδη  |

 | 40.000 |
|

|  |
| --- |
| *Επί: Συντελεστής Φόρου Εισοδήματος* |

 | 25% |
|

|  |
| --- |
| *ίσον:* Φόρος εισοδήματος  |

 | 10.000 |

|  |  |
| --- | --- |
| Αποτελεσματικός φορολογικός συντελεστής   | 33,33% |

Η ημερολογιακή εγγραφή καταλογισμού του φόρου εισοδήματος της χρήσεως 20Χ0 θα έχει ως εξής:

|  |  |  |
| --- | --- | --- |
| **Λ**ογαριασμός | **Χ**ρέωση | **Π**ίστωση |
| 69 | Φόρος εισοδήματος |  |  |
| 69.01 | Τρέχων φόρος (έξοδο) περιόδου | 7.500 |  |
| 39 | Αναβαλλόμενοι φόροι ενεργητικού |  |  |
| 39.00 | Αναβαλλόμενη φορολογική απαίτηση | 2.500 |  |
|  | 54 | Υποχρεώσεις από φόρους τέλη |  |  |
|  | 54.01 | Φόρος εισοδήματος πληρωτέος |  | 10.000 |

*Καταλογισμός φόρου20X0*

Μετά την παραπάνω εγγραφή και την εμφάνιση της αναβαλλόμενης φορολογικής απαίτησης στον ισολογισμό, ο χρήστης των λογιστικών καταστάσεων ενημερώνεται για τη μειωμένη πληρωμή φόρων στο μέλλον.

**Χρήση 20Χ1**

Ι. Υπολογισμός Λογιστικού Εισοδήματος

|  |  |  |
| --- | --- | --- |
|

|  |
| --- |
| Λογιστικά Έσοδα  |

 | 100.000 |
|

|  |
| --- |
| Μείον Λογιστικά Έξοδα  |

 | 70.000 |
|

|  |
| --- |
| Λογιστικό Αποτέλεσμα  |

 | 30.000 |

ΙΙ. Υπολογισμός Φορολογητέου Εισοδήματος

|  |  |  |
| --- | --- | --- |
|

|  |
| --- |
| Λογιστικό Αποτέλεσμα  |

 | 30.000 |
|

|  |
| --- |
| Μείον: Ζημιές από επισφαλείς πελάτες  |

 | (10.000) |
|

|  |
| --- |
| Φορολογητέο Εισόδημα  |

 | 20.000 |

IΙΙ. Υπολογισμός Φόρου Εισοδήματος

|  |  |  |
| --- | --- | --- |
|

|  |
| --- |
| Φορολογητέα κέρδη  |

 | 20.000 |
|

|  |
| --- |
| *Επί: Συντελεστής Φόρου Εισοδήματος* |

 | 25% |
|

|  |
| --- |
| *ίσον:* Φόρος εισοδήματος  |

 | 5.000 |

|  |  |
| --- | --- |
| Αποτελεσματικός φορολογικός συντελεστής   | 16,67% |

Η ημερολογιακή εγγραφή καταλογισμού του φόρου εισοδήματος της χρήσεως 20Χ1 θα έχει ως εξής:

|  |  |  |
| --- | --- | --- |
| **Λ**ογαριασμός | **Χ**ρέωση | **Π**ίστωση |
| 69 | Φόρος εισοδήματος |  |  |
| 69.01 | Τρέχων φόρος (έξοδο) περιόδου | 7.500 |  |
|  | 39 | Αναβαλλόμενοι φόροι ενεργητικού |  |  |
|  | 39.00 | Αναβαλλόμενη φορολογική απαίτηση |  | 2.500 |
|  | 54 | Υποχρεώσεις από φόρους τέλη |  |  |
|  | 54.01 | Φόρος εισοδήματος πληρωτέος |  | 5.000 |

*Καταλογισμός φόρου 20X1*

Συνολικά, στη διετία 20Χ0 – 20Χ1 έχουμε:

|  |  |
| --- | --- |
| Λογιστικό αποτέλεσμα (30.000+30.000): | 60.000 |
| Έξοδο φόρου εισοδήματος (30.000+30.000)×25% | 15.000 |
| Φορολογικό αποτέλεσμα (40.000+20.000): | 60.000 |
| Τρέχων φόρος (πληρωτέος) (10.000+5.000) | 15.000 |
| Αποτελεσματικός φορολογικός συντελεστής διετίας   | 25% |

**Παράδειγμα 4**

Το λογιστικό αποτέλεσμα προ φόρων της ΑΒΓ για τη χρήση 20Χ5, (1η χρήση), ανερχόταν σε €40.000. Για τον υπολογισμό του φόρου εισοδήματος είχαν συνυπολογισθεί τα παρακάτω:

|  |  |
| --- | --- |
| Έξοδα φιλοξενίας (μη εκπιπτόμενα φορολογικά) | 7.000 |
| Απόσβεση μηχανήματος | 8.000 |
| Προβλέψεις για αποζημίωση προσωπικού | 3.000 |
| Έσοδα από τόκους ομολόγων (δουλεμένα αλλά ανείσπρακτα) | 5.000 |

Δεδομένου ότι για φορολογικούς σκοπούς:

1. Τα έξοδα φιλοξενίας δεν εκπίπτουν

2. Η απόσβεση μηχανήματος ανήλθε σε 10.000

3. Οι προβλέψεις για αποζημίωση προσωπικού εκπίπτονται όταν καταβάλλονται

4. Τα έσοδα από τόκους ομολόγων φορολογούνται σε ταμειακή βάση

Διενεργείστε την εγγραφή καταλογισμού του φόρου εισοδήματος της χρήσεως με φορολογικό συντελεστή 25%.

**Λύση**

**Ανάλυση διαφορών**

1. Τα έξοδα φιλοξενίας αποτελούν μία μόνιμη διαφορά.

2. Η διαφορά μεταξύ λογιστικών και φορολογικών αποσβέσεων αποτελεί μία προσωρινή διαφορά. Σ’ αυτή τη χρήση ο τρέχων φόρος θα είναι μικρότερος από το έξοδο φόρου εισοδήματος αλλά σε μία η περισσότερες μελλοντικές χρήσεις ο τρέχων φόρος θα είναι μεγαλύτερος από το έξοδο φόρου. Στη χρήση 20Χ5 αναγνωρίζεται μία αναβαλλόμενη φορολογική υποχρέωση η οποία θα αναστραφεί σε μία μελλοντική χρήση.

3. Τα έσοδα από τόκους ομολόγων αποτελούν μία προσωρινή διαφορά. Σ’ αυτή τη χρήση ο τρέχων φόρος θα είναι μικρότερος από το έξοδο φόρου εισοδήματος αλλά σε μία η περισσότερες μελλοντικές χρήσεις ο τρέχων φόρος θα είναι μεγαλύτερος από το έξοδο φόρου. Στη χρήση 20Χ5 αναγνωρίζεται μία αναβαλλόμενη φορολογική υποχρέωση η οποία θα αναστραφεί σε μία μελλοντική χρήση.

4. Οι προβλέψεις για αποζημίωση προσωπικού αποτελούν μία προσωρινή διαφορά. Σ’ αυτή τη χρήση ο τρέχων φόρος θα είναι μεγαλύτερος από το έξοδο φόρου εισοδήματος αλλά σε μία η περισσότερες μελλοντικές χρήσεις ο τρέχων φόρος θα είναι μικρότερος από το έξοδο φόρου. Στη χρήση 20Χ5 αναγνωρίζεται μία αναβαλλόμενη φορολογική απαίτηση η οποία θα αναστραφεί σε μία μελλοντική χρήση.

ΙΙ. Ημερολογιακή Εγγραφή

θα έχει ως εξής:

|  |  |  |
| --- | --- | --- |
| **Λ**ογαριασμός | **Χ**ρέωση | **Π**ίστωση |
| 69 | Έξοδο φόρου εισοδήματος |  |  |
| 69.01 | Τρέχων φόρος (έξοδο) περιόδου (40.000+7.000)×25% | 11.750 |  |
| 39 | Αναβαλλόμενοι φόροι ενεργητικού |  |  |
| 39.00 | Αναβαλλόμενη φορολογική απαίτηση (3.000×25%) | 750 |  |
|  | 59 | Αναβαλλόμενοι φόροι παθητικού |  |  |
|  | 59.00 | Αναβαλλόμενη φορολογική υποχρέωση (10.000-8.000+5.000)×25% |  | 1.750 |
|  | 54 | Υποχρεώσεις από φόρους τέλη |  |  |
|  | 54.01 | Φόρος εισοδήματος πληρωτέος (40.000+7.000+3.000−2.000−5.000)×25% |  | 10.750 |

*Καταλογισμός φόρου 20X5*

**Παράδειγμα 5**

Ένα μηχάνημα αγοράζεται την 1/1/20Χ1 αντί €1.200 και αποσβένεται με την σταθερή μέθοδο σε 4 χρόνια (τόσο λογιστικά όσο και φορολογικά) με μηδενική υπολειμματική αξία. Την 1/1/20Χ2 αναγνωρίζεται μία ζημία απομείωσης του μηχανήματος €600 που δεν εκπίπτει φορολογικά. Τα κέρδη προ αποσβέσεων και προ απομειώσεων ανέρχονται σε €800 την χρήση. Ο συντελεστής φορολογίας εισοδήματος ανέρχεται σε 40%. Τα αποτελέσματα χρήσης διαμορφώνονται ως εξής:

|  |  |  |  |  |  |
| --- | --- | --- | --- | --- | --- |
|  | 20X1 | 20X2 | 20X3 | 20X4 | Σύνολα |
| Κέρδη προ αποσβέσεων και προβλέψεων | 800 | 800 | 800 | 800 | 3.200 |
| Αποσβέσεις λογιστικές | 300 | 100 | 100 | 100 | 600 |
| Ζημιά απομείωσης |  | 600 |  |  | 600 |
| Καθαρά κέρδη προ φόρων | 500 | 100 | 700 | 700 | 2.000 |
| Φόρος έξοδο | 200 | 40 | 280 | 280 | 800 |
| Καθαρά κέρδη | 300 | 160 | 420 | 420 | 1.600 |
| **Υπολογισμός τρέχοντος φόρου** |
| Κέρδη προ αποσβέσεων  | 800 | 800 | 800 | 800 | 3.200 |
| Αποσβέσεις φορολογικές | 300 | 300 | 300 | 300 | 1.200 |
| Φορολογητέο εισόδημα | 500 | 500 | 500 | 500 | 2.000 |
| Τρέχων φόρος | 200 | 200 | 200 | 200 | 800 |
| Αναβαλλόμενη φορολογική απαίτηση |  | 160 | (80) | (80) | 0 |

**Παράδειγμα 6** (φορολογικές ζημιές)

Έστω τα παρακάτω δεδομένα της επιχείρησης ΑΒΓ για τη χρήση 201Χ και 201Χ+1:

|  |
| --- |
| Χρήση: 201Χ-1 |
| Λογιστικό αποτέλεσμα | 70.000 |
| Φορολογικό αποτέλεσμα | 70.000 |

|  |
| --- |
| Χρήση: 201Χ |
| Λογιστικό αποτέλεσμα | (20.000) |
| Φορολογικό αποτέλεσμα | (30.000) |

|  |
| --- |
| Χρήση: 201Χ+1 |
| Λογιστικό αποτέλεσμα | 80.000 |
| Φορολογικό αποτέλεσμα | 80.000 |

Δεδομένου ότι ο συντελεστής φόρου για όλη την περίοδο ανέρχεται σε 30% και ότι η φορολογική νομοθεσία επιτρέπει την μεταφορά της φορολογικής ζημιάς και συμψηφισμό με φορολογητέο εισόδημα: α) επόμενων χρήσεων β) προηγούμενων χρήσεων, διενεργείστε τις σχετικές ημερολογιακές εγγραφές για τις χρήσεις 201Χ, 201Χ+1.

**Λύση**

Α. Φορολογικός συμψηφισμός ζημιάς με κέρδη επόμενων χρήσεων

Χρήση 201Χ

|  |  |  |
| --- | --- | --- |
| **Λ**ογαριασμός | **Χ**ρέωση | **Π**ίστωση |
| 39 | Αναβαλλόμενοι φόροι ενεργητικού |  |  |
| 39.00 | Αναβαλλόμενη φορολογική απαίτηση (30.000×30%) | 9.000 |  |
|  | 78 | Φόρος εισοδήματος έσοδο |  |  |
|  | 78.01 | Τρέχων φόρος περιόδου έσοδο  |  | 9.000 |

*Καταλογισμός φόρου 201X*

Χρήση 201Χ+1

|  |  |  |
| --- | --- | --- |
| **Λ**ογαριασμός | **Χ**ρέωση | **Π**ίστωση |
| 69 | Φόρος εισοδήματος |  |  |
| 69.01 | Τρέχων φόρος (έξοδο) περιόδου  | 24.000 |  |
|  | 39 | Αναβαλλόμενοι φόροι ενεργητικού |  |  |
|  | 39.00 | Αναβαλλόμενη φορολογική απαίτηση |  | 9.000 |
|  | 54 | Υποχρεώσεις από φόρους τέλη |  |  |
|  | 54.01 | Φόρος εισοδήματος πληρωτέος (80.000−30.000)×30% |  | 15.000 |

*Καταλογισμός φόρου 201X+1*